Усупбаев Акылбек Чолпонкулович
Усупбаев Акылбек Чолпонкулович (1956ж. т., Талас обл., Кара-Бура району, Аманбаев айылы) - медицина илимдин доктору (2000), проф. (2001). КММИни (1980), Харков медициналык институтунун аспирантурасын (1987) бүтүргөн.
 
Бишкек шаардык № 1 жана № 2 клиникалык ооруканада уролог, хирург-врач, бөлүм башчы (1981-91), ш-дык медициналык тез жардам клиникалык ооруканасында бөлүм башчы, башкы врачтын орун басары жана башкы врачы (1991-2004), 2001-жылдан КММАда урология жана андрология кафедрасынын башчысы. 2004-жылдан Улуттук госпиталга караштуу Респ. урология илимий борборунун директору. Усупбаевдин жетекчилиги менен республикада дарылоо жана диагноз коюу боюнча бир кыйла жаңы методдор практикага киргизилген. Мис., эритроциттик эндотоксинди аныктоо менен анын сперматогенезге тийгизген таасирин, заара-таш ооруларында тукум улоонун жоголушу жана анын калыбына келүү даражасын эксперименттик аныктоо, катуу кармаган өзгөчө эмес орхоэпидидимитти хирург. дарылоо; бөйрөктүн таш оорусун операция жолу менен дарылоодо бөйрөктү жана жогорку заара жолдорунун сарыктырма ыкмасы, ортопедиялык табарсык жасоо, цистоэктомия жүргүзүү; кош бойлуулардын пиелонефритин озон менен дарылоо ж. б. Усупбаев Борбордук Азияда 1жолу жыныс алмаштыруу операциясын жасаган (2013). Ал Бүткүл дүйнөлүк (1997) жана Европалык урологдор бирикмесинин (2009) мүчөсү, Кыргызстан урологдорунун респ. илимий коомунун президенти (2001). Анын 214төн ашык илимий эмгеги, а. и. 4 монографиясы, 2 автордук күбөлүгү, 12 ойлоп табуусу, 16 рационалдык сунуштары бар.

Колдонулган адабияттар
«Кыргызстан». Улуттук энциклопедия: 7-том / Башкы ред. Ү. А. Асанов. К 97. Б.: «Кыргыз энциклопедиясы» башкы редакциясы, 2015. - 832 б., илл. ISBN 978-9967-14-125-4
Инсандар